ກໍາມະບານຮາກຖານກອງບັນຊາການ ປກສ ແຂວງຄຳມ່ວນ ໄດ້ເປີດກອງປະຊຸມສະຫຼຸບການເຄື່ອນໄຫວຂະບວນການແຂ່ງຂັນ 5 ເປັນເຈົ້າ ປະຈໍາປີ 2017 ແລະ ວ່າງທິດທາງແຜນການ ປະຈໍາປີ 2018, ໂດຍການເຂົ້າຮ່ວມຂອງ ທ່ານ ໂຕເຊີນ ອຸດທັດສີ ຄະນະບໍລິຫານງານສູນກາງກຳມະບານລາວ ປະທານສະຫະພັນກຳມະບານ ແຂວງຄຳມ່ວນ ແລະ ພັທ ຄຳສິງ ນົນທະສອນ ຮອງຫົວໜ້າກອງບັນຊາການ ປກສ ແຂວງຄຳມ່ວນ, ມີປະທານຄະນະກຳມະບານຮາກຖານ ປກສ ແຂວງ, ຄະນະໜ່ວຍກຳມະບານ ຕະຫຼອດຮອດພະນັກງານ-ນັກຮົບ, ສະມາຊິກກຳມະບານເຂົ້າຮ່ວມ.
ພັທ ບຸນກອງ ສີສຸຂະລາດ ຄະນະປະທານກຳມະບານຮາກຖານ ກອງບັນຊາການ ປກສ ແຂວງຄໍາມ່ວນ ໄດ້ຜ່ານບົດສະຫຼຸບການເຄື່ອນໄຫວວຽກງານຂະບວນການແຂ່ງຂັນ 5 ເປັນເຈົ້າ ປະຈໍາປີ 2017; ໃນໜຶ່ງປີຜ່ານ ມາ, ໄດ້ເອົາໃຈໃສ່ສຶກສາອົບຮົມການເມືອງນຳພາ-ແນວຄິດໃຫ້ພະນັກງານ, ສະມາຊິກກຳມະບານຢ່າງເນື່ອງນິດລຽນຕິດ, ໄດ້ເຂົ້າຮ່ວມດໍາເນີນຊີວິດການເມືອງ ແລະ ຮ່ວມຊີວິດກຳມະບານ, ສໍາຫຼວດກວດກາສຶກສາອົບຮົມເປັນປົກກະຕິ, ໂຄສະນາເຜີຍແຜ່ປາຖະກະຖາເລົ່າມູນເຊື້ອວັນສຳຄັນຕ່າງໆຂອງຊາດ, ຂອງພັກມູນເຊື້ອວັນສ້າງຕັ້ງກຳມະບານລາວ, ວັນກຳມະກອນສາກົນ ໄດ້ 10 ຄັ້ງ, ມີຜູ້ເຂົ້າຮ່ວມ 400 ສະຫາຍ, ເຂົ້າຮ່ວມຂະບວນການອະນາໄມລວມຢູ່ອານຸສອນສະຖານ ປະທານ ໄກສອນ ພົມວິຫານ ແລະ ປະທານ ສຸພານວົງ ໄດ້ 10 ຄັ້ງ, ອອກແຮງອະນາໄມລວມຂອບເຂດຄວາມຮັບຜິດຊອບອ້ອມຂ້າງກອງບັນຊາການ ປກສ ແຂວງ ໄດ້ 48 ຄັ້ງ, ເຂົ້າຮ່ວມການຍ່າງອອກກຳລັງກາຍໃນວັນສຳຄັນຂອງພັກ-ຂອງຊາດ ໄດ້ 2 ຄັ້ງ, ມີຈຳນວນ 50 ຄົນ ແລະ ເຂົ້າຮ່ວມການສ້າງຂະບວນການກິລາປະເພດຕ່າງໆຢ່າງເປັນຂະບວນຟົດຟື້ນ ເນື່ອງໃນໂອກາດວັນສ້າງຕັ້ງກຳມະບານ, ວັນກຳມະກອນສາກົນ ແລະ ກິລາໃນວັນສຳຄັນຂອງພັກ, ຂອງຊາດໄດ້ 12 ຄັ້ງ, ມີຈຳນວນ 600 ກ່ວາຄົນ, ຈັດຕັ້ງບໍລິຈາກເລືອດ ໄດ້ 2 ຄັ້ງ, ໄດ້ຮັບເລືອດ 33 ຖົງ, ເລື່ອນສະມາຊິກພັກສຳຮອງຂຶ້ນສົມບູນ ໄດ້ 66 ສະຫາຍ ຍິງ 19 ສະຫາຍ, ຂະຫຍາຍມະຫາຊົນກ້າວໜ້າເຂົ້າເປັນສະມາຊິກພັກສຳຮອງ ໄດ້ 30 ສະຫາຍ ຍິງ 8 ສະຫາຍ, ປະຕິບັດນະໂຍບາຍພະນັກງານ-ນັກຮົບ ກໍຄືສະມາຊິກກຳມະບານໄດ້ຢ່າງທົ່ວເຖິງ.
ໃນ 1 ປີຜ່ານມາ, ສາມາດຕີລາຄາ ແລະ ປະເມີນຜົນການແຂ່ງຂັນ 5 ເປັນເຈົ້າຂອງກຳມະບານຮາກຖານກອງບັນຊາການ ປກສ ແຂວງຄໍາມ່ວນ ໃນ 4 ໜ່ວຍ ສາມາດຕີລາຄາໄດ້ 92%. ນອກນັ້ນ, ສະແດງອອກກອງປະຊຸມຍັງໄດ້ ຜ່ານຂໍ້ຕົກລົງຂອງປະທານສະຫະພັນກຳມະບານ ແຂວງຄຳມ່ວນ ສະບັບເລກທີ 129 /ສກຂ ຄມ, ລົງວັນທີ 5 ກຸມພາ 2018 ວ່າດ້ວຍການຍ້ອງຍໍ, ຢັ້ງຢືນກົມກອງລວມໝູ່ ແລະ ບຸກຄົນດີເດັ່ນໃນຂະບວນການແຂ່ງຂັນ 5 ເປັນເຈົ້າ ລວມມີກົມກອງລວມໝູ່ ມີ 1 ຮາກຖານ, ຍ້ອງຍໍກົມກອງລວມໝູ່ ມີ 4 ໜ່ວຍ, ຍ້ອງຍໍບຸກຄົນດີເດັ່ນໃນການປະຕິບັດຕາມຂໍ້ແຂ່ງຂັນ 5 ເປັນເຈົ້າ ມີ 144 ສະຫາຍ ຍິງ 40 ສະຫາຍ ແລະ ຢັ້ງຢືນບຸກຄົນດີເດັ່ນຂອງສະມາຊິກກຳມະບານທີ່ມີມາດຖານເງື່ອນໄຂໃນການປະຕິບັດຕາມຂໍ້ແຂ່ງຂັນ 5 ເປັນເຈົ້າ ມີ 19 ສະຫາຍ ຍິງ 9 ສະຫາຍ ໂດຍການມອບໃບຍ້ອງຍໍ, ຢັ້ງຢືນກົມກອງລວມໝູ່ ແລະ ບຸກຄົນດີເດັ່ນ 5 ເປັນເຈົ້າ ປະຈໍາປີ 2017.
ໂຄສະນາ